“SALOMATLIK—1” LOYIHASINI AMALGA OSHIRISH VA “SALOMATLIK—2” LOYIHASINI ISHLAB CHIQISH UCHUN XALQARO TIKLANISH VA TARAQQIYOT BANKI TOMONIDAN AJRATILGAN QARZ MABLAGʻLAR VA YAPONIYA GRANTIDAN SAMARALI FOYDALANISH CHORA-TADBIRLARI TOʻGʻRISIDA
(resolution, 2021-02-22)

Mamlakatda “Salomatlik—1” loyihasi doirasida Xalqaro tiklanish va taraqqiyot banki bilan birgalikda amalga oshirilayotgan sogʻliqni saqlashning boshlangʻich boʻgʻinini isloh qilish jarayonini chuqurlashtirish va islohotlarni amalga oshirishning ikkinchi bosqichiga — “Salomatlik—2” loyihasini amalga oshirishga tayyorgarlik koʻrish tadbirlariga oʻtish uchun shart-sharoitlar yaratish maqsadida Vazirlar Mahkamasi qaror qiladi: 1. Quyidagilar: Xalqaro tiklanish va taraqqiyot banki bilan Oʻzbekiston Respublikasi oʻrtasida 1998-yil 16-noyabrda imzolangan Qarz toʻgʻrisidagi 4396—UZ-son bitimga 2003-yil mart oyidagi qoʻshimchaga muvofiq, qarz mablagʻlari tejalishi hisobiga, “Salomatlik—1” loyihasi suv taqchil boʻlgan mintaqalarga — Qoraqalpogʻiston Respublikasi va Xorazm viloyatlariga kengaytirilganligi; sogʻliqni saqlashning boshlangʻich boʻgʻinini isloh qilishga qoʻshimcha mablagʻlarni jalb qilish maqsadida Xalqaro tiklanish va taraqqiyot banki Yaponiyaning trast fondidan 493.550 AQSH dollari miqdorida grant olganligi va ushbu grant “Salomatlik—2” loyihasini tayyorlash uchun Oʻzbekiston Respublikasiga berilishi; “Salomatlik—2” loyihasi Oʻzbekiston Respublikasi sogʻliqni saqlash tizimida islohotlarni chuqurlashtirish va kengaytirishga qaratilganligi hamda Fargʻona, Sirdaryo, Navoiy, Xorazm viloyatlari va Qoraqalpogʻiston Respublikasida amalga oshirilayotgan “Salomatlik—1” tajriba loyihasining davomi ekanligi maʼlumot uchun qabul qilinsin. 2. Grant mablagʻlarini “Salomatlik—2” loyihasi doirasida quyidagi komponentlar boʻyicha yoʻnaltirish nazarda tutilsin: jamoat sogʻliqni saqlashining infratuzilmasi va funksiyalarini takomillashtirish; sogʻliqni saqlashning boshlangʻich boʻgʻini xizmatlarini takomillashtirish va sogʻliqni saqlashni tarkibiy oʻzgartirish; vrachlar va umumiy amaliyot tibbiyot hamshiralarini oʻqitish; moliyalashtirish va boshqarish tizimini takomillashtirish; loyihani boshqarish, monitoringni amalga oshirish, baholash va tezkor xarajatlar; grant mablagʻlaridan foydalanish auditini amalga oshirish; kutilmagan xarajatlar. 3. Oʻzbekiston Respublikasi Moliya vaziri Xalqaro tiklanish va taraqqiyot banki bilan Grant toʻgʻrisidagi bitimni Oʻzbekiston Respublikasi nomidan imzolashga vakil qilinsin. 4. “Salomatlik—2” loyihasini tayyorlashga umumiy rahbarlik qilish Oʻzbekiston Respublikasi Vazirlar Mahkamasining “Xalqaro tiklanish va taraqqiyot banki beradigan qarz doirasida sogʻliqni saqlashning boshlangʻich boʻgʻinini isloh qilish loyihasini amalga oshirishni jadallashtirish chora-tadbirlari toʻgʻrisida” 1998-yil 1-iyundagi 236-son qaroriga muvofiq tashkil etilgan Oʻzbekiston Respublikasi Vazirlar Mahkamasi huzuridagi “Salomatlik—1” loyihasini amalga oshirishni muvofiqlashtirish respublika komissiyasiga yuklansin. 5. Quyidagilar: Oʻzbekiston Respublikasi Sogʻliqni saqlash vazirligi “Salomatlik—2” loyihasini tayyorlash boʻyicha bajaruvchi tashkilot etib; Oʻzbekiston Respublikasi Sogʻliqni saqlash vazirligi huzuridagi “Salomatlik—1” loyihasini amalga oshirish boʻyicha markaziy byuro “Salomatlik—2” loyihasi bevosita tayyorlanishi va grant mablagʻlarini tasarruf etish boʻyicha masʼul boʻlgan yuridik shaxs etib belgilansin. 6. “Salomatlik—1” loyihasini amalga oshirish boʻyicha markaziy byuro “Salomatlik—2” loyihasini tayyorlash xarajatlarini Yaponiya grantidan moliyalashtirish uchun Xalqaro tiklanish va taraqqiyot banki bilan kelishilgan bank muassasalarida belgilangan tartibda xorijiy va milliy valyutalarda maxsus hisob raqamlari ochsin. 7. Oʻzbekiston Respublikasi Sogʻliqni saqlash vazirligi, Moliya vazirligi, Iqtisodiyot vazirligi, Davlat statistika qoʻmitasi, Tashqi iqtisodiy aloqalar agentligi, Davlat bojxona qoʻmitasi, boshqa vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: “Salomatlik—1” loyihasini amalga oshirish boʻyicha markaziy byuroning soʻroviga koʻra “Salomatlik—2” loyihasining texnik topshiriqlariga muvofiq barcha zarur maslahatlar, statistika maʼlumotlari va boshqa tahliliy materiallarni taqdim etsinlar; ishlarni tashkil etishda, “Salomatlik—2” loyihasini tayyorlash uchun xorijiy va mahalliy mutaxassislarni jalb etishda har tomonlama koʻmaklashsinlar. 8. “Salomatlik—2” loyihasini tayyorlash doirasida olib kelinadigan import qilinadigan tovarlar soliqlar va bojxona toʻlovlaridan, yuqorida koʻrsatib oʻtilgan Yaponiya granti mablagʻlari hisobiga moliyalashtiriladigan ishlar va xizmatlar davlat soliqlaridan va davlat maqsadli fondlariga toʻlovlardan ozod qilinsin. Bunda Oʻzbekiston Respublikasi hududida Yaponiya granti hisobiga xarid qilinadigan tovarlar (ishlar, xizmatlar) uchun qoʻshilgan qiymat soligʻi toʻlovi, shuningdek import qilinadigan tovarlar va xizmatlarni bojxonada rasmiylashtirish xarajatlari uchun toʻlovlar davlat budjeti mablagʻlari hisobidan amalga oshiriladi. Oʻzbekiston Respublikasi Moliya vazirligi “Salomatlik—1” loyihasini amalga oshirish boʻyicha markaziy byuroning 2003-yil uchun xarajatlar smetasida Yaponiya granti mablagʻlari hisobiga “Salomatlik—2” loyihasini tayyorlash doirasida olib kelinadigan import qilinadigan tovarlar uchun qoʻshilgan qiymat soligʻini va bojxonada rasmiylashtirish xarajatlarini qoplash uchun budjet mablagʻlarini nazarda tutsin. 9. “Salomatlik—1” loyihasi Qoraqalpogʻiston Respublikasi va Xorazm viloyatiga kengaytirilishi munosabati bilan Qoraqalpogʻiston Respublikasi Sogʻliqni saqlash vazirligi va Xorazm viloyati sogʻliqni saqlash boshqarmasi huzurida ilovaga muvofiq shtatdagi xodimlari boʻlgan Loyihani amalga oshirish byurosi tashkil etilsin. Belgilab qoʻyilsinki: shtatdagi xodimlar belgilangan mehnatga haq toʻlash fondi doirasida ichki rezervlar hisobiga kiritiladi; koʻrsatib oʻtilgan Byurolarning barcha xarajatlari tegishli ravishda Qoraqalpogʻiston Respublikasi va Xorazm viloyati budjetlari hisobiga qoplanadi. Xalqaro tiklanish va taraqqiyot banki bilan tuzilgan 4396—UZ-son Qarz bitimiga muvofiq “Salomatlik—1” loyihasi barcha komponentlarini amalga oshirish boʻyicha tadbirlarni roʻyobga chiqarish tashkil etilayotgan Byurolarga yuklansin. 10 Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H.S. Karomatov zimmasiga yuklansin. ‎‎Qoraqalpogʻiston Respublikasi ‎“Salomatlik-1” ‎loyihasini amalga oshirish byurosi shtat jadvali T/r‎ Lavozim nomi ‎ Soni ‎ Razryad‎ Tarif koefitsiyenti‎ 1.‎ Loyihani amalga oshirish byurosi direktori ‎ 1‎ 14‎ 5,606‎ 2.‎ Sogʻliqni saqlash boshlangʻich boʻgʻinini isloh qilish, ‎moliya va menejment boʻyicha mutaxassislar‎ 2‎ 11‎ 4,663‎ ‎ Jami:‎ 3‎ ‎ ‎ Xorazm viloyati “Salomatlik-1” loyihasini amalga oshirish ‎byurosi shtat jadvali T/r‎ Lavozim nomi ‎ Soni ‎ Razryad‎ Tarif koefitsiyenti‎ 1. Loyihani amalga oshirish byurosi direktori ‎ 1‎ 14‎ 5,5606‎ 2.‎ Sogʻliqni saqlash boshlangʻich boʻgʻinini isloh qilish, ‎moliya va menejment boʻyicha mutaxassislar‎ 2‎ 11‎ 4,663‎ ‎ Jami:‎ 3‎ ‎ ‎